‘บีเอ็นพี’ปักหลักประกันในไทย
บีเอ็นพี พาริบาส์ คาร์ดิฟ รุกตลาดประกันชีวิตเอเชีย ยันเติบโตสูงสุดในโลก
5 ธ.ค. 2555

บีเอ็นพี พาริบาส์ คาร์ดิฟ รุกตลาดประกันชีวิตเอเชีย ยันเติบโตสูงสุดในโลก
นายอีริค ลอมบาร์ด ประธานบริหาร บริษัท บีเอ็นพี พาริบาส์ คาร์ดิฟ เปิดเผยว่า ทางบริษัทมองตลาดประกันชีวิตเอเชียรวมถึงไทยเป็นยุทธศาสตร์สำคัญ เพราะเป็นประเทศกำลังพัฒนา เศรษฐกิจมีการเจริญเติบโตสูงที่สุดในโลก มีความหลากหลายทางภูมิศาสตร์และวัฒนธรรม ซึ่งจะทำให้ประชาชนมีรายได้มากขึ้น และต้องการประกันชีวิตแบบที่เน้นความคุ้มครองชีวิตและสะสมทรัพย์ ซึ่งบริษัทมีความเชี่ยวชาญ โดยเฉพาะความคุ้มครองชีวิต สุขภาพ สินเชื่อ สินค้า เช่นที่เคยเกิดขึ้นในประเทศกลุ่มละตินอเมริกา 
“ประเทศที่กำลังพัฒนาจะมีความต้องการประกันชีวิตมากกว่าประเทศที่พัฒนาแล้ว เช่น ยุโรป สิ่งนี้ทำให้เอเชียเป็นตลาดสำคัญของโลก” นายลอมบาร์ด กล่าว
นายลอมบาร์ด กล่าวว่า นอกจากบริษัทจะร่วมลงทุนกับบริษัท ไทยคาร์ดิฟ ประกันชีวิตแล้ว ยังได้ลงทุนในญี่ปุ่น ซึ่งเป็นตลาดที่มีขนาดธุรกิจใหญ่สุด และจะเป็นแบบอย่างในการนำไปทำธุรกิจในประเทศอื่นๆ ในเอเชีย
นอกจากนี้ ยังมีธุรกิจในเกาหลีใต้ ไต้หวัน เวียดนาม อินเดีย ซึ่งเป็นการลงทุนระยะยาว และมีแนวโน้มที่จะเติบโตอย่างต่อเนื่อง
“การเกิดประชาคมเศรษฐกิจอาเซียน (เออีซี) ถือเป็นสิ่งที่ดี แต่เราไม่ได้เร่งรีบที่จะต้องไปซื้อบริษัทประกันชีวิตใหม่ๆ แต่จะเน้นทำธุรกิจที่มีอยู่แล้วให้เติบโตเป็นอันดับแรก จากความเชี่ยวชาญด้านผลิตภัณฑ์ความคุ้มครองและสะสมทรัพย์” นายลอมบาร์ด กล่าว